b'\n_START_ARTICLE_\nBrandon Roy\n_START_SECTION_\nUran alku ( \xe2\x80\x932002)\n_START_PARAGRAPH_\nRoy syntyi k\xc3\xb6yh\xc3\xa4\xc3\xa4n ty\xc3\xb6l\xc3\xa4isperheeseen Seattlessa. H\xc3\xa4nen is\xc3\xa4ns\xc3\xa4 oli entinen lukiokoripalloilija ja perheess\xc3\xa4 harrastettiin paljon urheilua. Nuoruudessaan Roy harrasti muun muassa jalkapalloa ja amerikkalaista jalkapalloa, mutta h\xc3\xa4n keskittyi lopulta koripalloon. Roy k\xc3\xa4vi lukiota Garfieldin lukiossa, jossa h\xc3\xa4n k\xc3\xa4ytti tuntien v\xc3\xa4lisen ajan hioten koripallotekniikkaansa. Lis\xc3\xa4ksi h\xc3\xa4n tuli koulussa tunnetuksi suuresta ponnistusvoimastaan. Royn ensimm\xc3\xa4iset vuodet lukion joukkueessa olivat vaikeat, eik\xc3\xa4 h\xc3\xa4n saanut peliaikaa. Kahtena viimeisen\xc3\xa4 lukiokautena h\xc3\xa4n nousi kuitenkin joukkueen avainpelaajiin ja h\xc3\xa4net rankattiin maan parhaimpien lukiopelaajien listaukseen. Roy ilmoittautui vuoden 2002 NBA:n varaustilaisuuteen ja k\xc3\xa4vi Portland Trail Blazersien leirill\xc3\xa4. H\xc3\xa4n huomasi olevansa viel\xc3\xa4 liian kehittym\xc3\xa4t\xc3\xb6n fyysisesti NBA:han, mink\xc3\xa4 takia h\xc3\xa4n veti nimens\xc3\xa4 pois varaustilaisuudesta.\n_START_SECTION_\nWashingtonin yliopisto (2002\xe2\x80\x932006)\n_START_PARAGRAPH_\nRoy halusi lukion j\xc3\xa4lkeen pelata yliopistokoripalloa Washingtonin yliopistossa, mutta esteen\xc3\xa4 t\xc3\xa4lle oli h\xc3\xa4nen vaikea lukivaikeus, jonka takia h\xc3\xa4n ei p\xc3\xa4\xc3\xa4ssyt testeist\xc3\xa4 l\xc3\xa4pi, joilla h\xc3\xa4n olisi voinut aloittaa opiskelun. H\xc3\xa4n teki testit nelj\xc3\xa4 kertaa, joiden aikana h\xc3\xa4n oli t\xc3\xb6iss\xc3\xa4 huoltomiehen\xc3\xa4 Seattlen satamassa. Nelj\xc3\xa4nnen yritt\xc3\xa4m\xc3\xa4n j\xc3\xa4lkeen Roy p\xc3\xa4\xc3\xa4si aloittamaan opiskelut yliopistossa. Koulun koripallojoukkueessa h\xc3\xa4n nousi aloitusviisikkoon kauden loppuun menness\xc3\xa4. Kaudella 2003\xe2\x80\x932004 h\xc3\xa4n nousi vakituisesti joukkueen avaukseen. Seuraavan kauden piti olla h\xc3\xa4nen l\xc3\xa4pimurtokautensa, mutta h\xc3\xa4n rev\xc3\xa4ytti oikean polvensa nivelkierukan peliss\xc3\xa4 ja joutui leikkaukseen, joka piti h\xc3\xa4net sivussa lukuisista peleist\xc3\xa4. Joukkue eteni kuitenkin Royn ja Nate Robinsonin johdolla kuudentoista parhaan joukkoon kauden NCAA-turnauksessa. _NEWLINE_Kauden 2004\xe2\x80\x932005 j\xc3\xa4lkeen Roy harkitsi j\xc3\xa4lleen ilmoittautumista NBA:n varaustilaisuuteen, jossa h\xc3\xa4net olisi varattu ensimm\xc3\xa4isen kierroksen viimeisin\xc3\xa4 pelaajina tai toisen kierroksen ensimm\xc3\xa4isin\xc3\xa4 pelaajina. H\xc3\xa4n ei halunnut n\xc3\xa4in my\xc3\xb6h\xc3\xa4ist\xc3\xa4 varausnumeroa, jonka takia h\xc3\xa4n palasi Washingtoniin viel\xc3\xa4 viimeiseksi kaudeksi. Roy siirrettiin pelaamaan pelintekij\xc3\xa4n pelipaikkaa, koska Robinson oli siirtynyt NBA:han. Uusi roolitus sopi h\xc3\xa4nelle, sill\xc3\xa4 Roy teki 20,2 pistett\xc3\xa4 ottelua kohden. H\xc3\xa4net valittiin konferenssin parhaaksi pelaajaksi, jonka lis\xc3\xa4ksi h\xc3\xa4n johdatti joukkueensa NCAA-turnauksessa kuudentoista parhaan joukkoon.\n_START_SECTION_\nPortland (2006\xe2\x80\x932011)\n_START_PARAGRAPH_\nRoy ilmoittautui vuoden 2006 varaustilaisuuteen, ja h\xc3\xa4n k\xc3\xa4vi viiden NBA-joukkueen leireill\xc3\xa4. Varaustilaisuudessa Minnesota Timberwolves varasi h\xc3\xa4net kuudentena pelaajana, mutta h\xc3\xa4nen pelioikeutensa kaupattiin heti Portlandille. Roy teki kaudella 2006\xe2\x80\x932007 16,8 pistett\xc3\xa4 ja antoi 4,0 pistett\xc3\xa4 ottelua kohden, joilla h\xc3\xa4n johti tulokkaiden tilastoja. H\xc3\xa4n joutui j\xc3\xa4tt\xc3\xa4m\xc3\xa4\xc3\xa4n 19 ottelua v\xc3\xa4liin kantap\xc3\xa4\xc3\xa4vamman takia. T\xc3\xa4st\xc3\xa4 huolimatta h\xc3\xa4net valittiin kauden p\xc3\xa4\xc3\xa4tteeksi vuoden tulokkaaksi._NEWLINE_Kaudella 2007\xe2\x80\x932008 Roy nousi joukkueen parhaaksi korintekij\xc3\xa4ksi ja sy\xc3\xb6tt\xc3\xa4j\xc3\xa4ksi. H\xc3\xa4nell\xc3\xa4 oli my\xc3\xb6s liigan yhdenneksitoista paras sy\xc3\xb6tt\xc3\xb6jen ja menetysten suhde. H\xc3\xa4net valittiin NBA:n t\xc3\xa4hdist\xc3\xb6otteluun, jossa h\xc3\xa4n teki eniten pisteit\xc3\xa4 l\xc3\xa4nnen joukkueesta. Ennen seuraavan kauden alkua Roy joutui leikkauttamaan polviaan jo kolmannen kerran urallaan. Leikkauksessa poistettiin h\xc3\xa4nen vasemman polvensa rustoa. Kausi 2008\xe2\x80\x932009 oli Royn tilastollisesti paras NBA-kausi, sill\xc3\xa4 h\xc3\xa4n teki 22,6 pistett\xc3\xa4 ja otti 4,7 levypalloa ottelua kohden. Joulukuussa 2008 h\xc3\xa4n teki Phoenixia vastaan 52 pistett\xc3\xa4, mik\xc3\xa4 oli h\xc3\xa4nen uusi piste-enn\xc3\xa4tyksens\xc3\xa4. H\xc3\xa4n oli my\xc3\xb6s pudotuspeleiss\xc3\xa4 joukkueensa paras pistemies 26,7 pisteen keskiarvolla. Kauden p\xc3\xa4\xc3\xa4tteeksi Roy valittiin NBA:n kakkost\xc3\xa4hdist\xc3\xb6\xc3\xb6n. Edellisen kerran Portlandin pelaaja oli valittu t\xc3\xa4hdist\xc3\xb6joukkueeseen vuonna 1992._NEWLINE_Kes\xc3\xa4ll\xc3\xa4 2009 Roy teki Portlandin kanssa uuden viisivuotisen sopimuksen, jolla h\xc3\xa4n sai NBA:n palkkakaton asettamaa maksimipalkkaa. H\xc3\xa4net valittiin vuoden 2010 t\xc3\xa4hdist\xc3\xb6otteluun, jonka h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n v\xc3\xa4liin jalan loukkaantumisen takia. Ennen vuoden 2010 pudotuspelej\xc3\xa4 Roy k\xc3\xa4rsi j\xc3\xa4lleen loukkaantumisesta ja h\xc3\xa4nen polvensa jouduttiin leikkaamaan. H\xc3\xa4n p\xc3\xa4\xc3\xa4si pelaamaan kuitenkin jo nelj\xc3\xa4nteen pudotuspeliotteluun. Kauden p\xc3\xa4\xc3\xa4tteeksi Roy valittiin NBA:n kolmost\xc3\xa4hdist\xc3\xb6\xc3\xb6n. Seuraavan kauden aikana Royn pistekeskiarvo laski ja h\xc3\xa4nen polvensa kipeytyiv\xc3\xa4t. H\xc3\xa4n j\xc3\xa4tti aluksi yhdeks\xc3\xa4n ottelua v\xc3\xa4liin, mutta joulukuussa 2010 h\xc3\xa4n joutui j\xc3\xa4tt\xc3\xa4ytym\xc3\xa4\xc3\xa4n kokonaan sivuun. Tammikuussa 2011 Royn molemmat polvet leikattiin. H\xc3\xa4n teki viel\xc3\xa4 paluun loppukaudeksi, mutta h\xc3\xa4nen tilastolukemansa laskivat edelliskausiin verrattuna. H\xc3\xa4n teki kauden aikana 12,6 pistett\xc3\xa4 ja antoi 2,7 sy\xc3\xb6tt\xc3\xb6\xc3\xa4 ottelua kohden, mik\xc3\xa4 oli h\xc3\xa4nen NBA-uransa alhaisin lukema. Roy aloitti alle puolet kauden peleist\xc3\xa4\xc3\xa4n kent\xc3\xa4lt\xc3\xa4._NEWLINE_Joulukuussa 2011 Roy ilmoitti suunnitelmistaan lopettaa koripallouransa. H\xc3\xa4n oli aikaisemmin sanonut, ett\xc3\xa4 h\xc3\xa4nen molempien polviensa luiden v\xc3\xa4list\xc3\xa4 puuttuu rusto. Kes\xc3\xa4ll\xc3\xa4 2012 Roy ilmoitti jatkavansa peliuraansa Minnesotan paidassa. H\xc3\xa4n ehti pelata ainoastaan viisi ottelua, jonka j\xc3\xa4lkeen h\xc3\xa4n joutui polvileikkaukseen marraskuussa 2012. Toukokuussa 2013 Minnesota luopui Royn pelaajaoikeuksista.\n_START_SECTION_\nPelityyli\n_START_PARAGRAPH_\nRoy on pelipaikaltaan l\xc3\xa4hinn\xc3\xa4 heitt\xc3\xa4v\xc3\xa4 takamies, vaikka h\xc3\xa4n on pelannut my\xc3\xb6s pelintekij\xc3\xa4n\xc3\xa4. Sports Illustrated-lehden mukaan Roylla on hyv\xc3\xa4 ponnistusvoima, jota h\xc3\xa4n k\xc3\xa4ytt\xc3\xa4\xc3\xa4 kuitenkin harvoin. H\xc3\xa4nen joukkuekaverinsa Joel Przybilla on kehunut Royn tapaa l\xc3\xb6yt\xc3\xa4\xc3\xa4 korilleajoille oikeat kulmat. Lis\xc3\xa4ksi h\xc3\xa4nen pelityyli\xc3\xa4\xc3\xa4n on kuvailtu hyvin kurinalaiseksi. Toisaalta Royta on kritisoitu siit\xc3\xa4, ett\xc3\xa4 h\xc3\xa4n ei osaa pelata vapaammin._NEWLINE_NBA-valmentaja Doc Rivers on kuvaillut Royn pelityyli\xc3\xa4 ep\xc3\xa4itsekk\xc3\xa4\xc3\xa4ksi ja kontrolloiduksi. H\xc3\xa4nen mukaan Royn pelityyli keskittyykin joukkuepelaamiseen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRoy on naimisissa Tiana Bardwellin kanssa ja parin ensimm\xc3\xa4inen lapsi syntyi vuonna 2007. Parin toinen lapsi syntyi vuonna 2009. Bardwell ja Roy meniv\xc3\xa4t naimisiin vuonna 2010.'